VENDIM
Nr. 95, datë 6.4.2021

MBI KËRKESËN E SHOQËRISË “KROI MBRET ENERGJI” SHPK, PËR MODIFIKIMIN E LICENCËS NR. 461/1, SERIA P20, MIRATUAR ME VENDIMIN E BORDIT TË ERE-s NR. 41, DATË 6.3.2020, “PËR PRODHIMIN E ENERGJISË ELEKTRIKE NGA HEC ‘BACKA 1’ ME KAPACITET TË INSTALUAR 1600 kw, HEC ‘BACKA 2’ ME KAPACITET TË INSTALUAR 4000 kw, HEC ‘BACKA A’ ME KAPACITET TË INSTALUAR 500 kw, HEC ‘BACKA B’, ME KAPACITET TË INSTALUAR 500 kw, HEC ‘BACKA C’ ME KAPACITET TË INSTALUAR 720 kw, ME KAPACITET TOTAL TË INSTALUAR 7320 kw”

Në mbështetje të neneve 16 dhe 43, të ligjit nr. 43/2015, “Për sektorin e energjisë elektrike”, të ndryshuar; të nenit 13 dhe nenit 15, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s,, në mbledhjen e tij të datës 6.4.2021, mbasi shqyrtoi relacionin nr. 40/8 prot., datë 2.4.2021, të përgatitur nga Drejtoria e Licencimit, Autorizimeve dhe Mbikëqyrjes, mbi modifikimin e licencës së shoqërisë “Kroi Mbret Energji” sh.p.k.,
konstatoi se: 
- Bordi i ERE-s, me vendimin nr. 69, datë 12.3.2021, vendosi të fillojë procedurën për modifikimin e licencës së shoqërisë “Kroi Mbret Energji” sh.p.k., nr. 461/1, seria P20, miratuar me vendimin e Bordit të ERE-s nr. 41, datë 6.3.2020, për prodhimin e energjisë elektrike, për një afat 28 vjet e 5 muaj, me kusht që përpara fillimit të operimit të veprimtarisë, shoqëria të depozitojë në ERE lejen e përdorimit të burimit ujor, në përputhje me parashikimet e kontratës shtesë të koncesionit nr. 3889 rep., nr. 959 kol., datë 27.7.2020, “Për disa ndryshime në kontratën e koncesionit të formës BOT (ndërtim – operim – transferim) për ndërtimin e hidrocentraleve ‘Backa 1’, ‘Backa 2’, ‘Backa A’, ‘Backa B’ dhe ‘Backa C’”.
- Në vijim të vendimmarrjes së ERE-s, me njoftimin nr. 6/10 prot., datë 13.3.2021, është bërë publikimi në median e shkruar në lidhje me fillimin e procedurës për këtë modifikim dhe në përfundim të afatit të njoftimit, nuk rezulton të ketë pasur vërejtje apo ankesa nga palë të interesuara.
- ERE, me shkresën nr. 467 prot., datë 24.3.2021, ka njoftuar shoqërinë “Kroi Mbret Energji” sh.p.k., lidhur me vendimmarrjen e Bordit, për fillimin e procedurave për modifikimin e licencës së saj në veprimtarinë e prodhimit të energjisë elektrike, duke i bërë me dije nevojën për të depozituar dokumentacionin e konstatuar si të munguar, apo plotësuar pjesërisht sipas vendimit nr. 69/2021.
- Shoqëria “Kroi Mbret Energji” sh.p.k., me shkresën nr. 51/1 prot., datë 30.3.2021, protokolluar në ERE me nr. 467/1, datë 30.3.2021, ka përcjellë dokumentacionin e munguar.
- Modifikimi i licencës nr. 461/1, seria P20, miratuar me vendimin e Bordit të ERE-s nr. 41, datë 6.3.2020, sipërcituar, ka ardhur për arsye se kanë ndodhur ndryshime në karakteristikat e HEC, ku nga 5 (pesë) HEC-e do të jenë 3 (tre) HEC-e, konkretisht HEC “Backa 1”, “A”, “C”. 
- Ministria e Infrastrukturës dhe Energjisë (MIE), me shkresën nr. 3059/4 prot., datë 18.6.2020, drejtuar shoqërisë “Kroi Mbret Energji” sh.p.k., për dijeni AKBN-së, ka miratuar projektin e zbatimit përfundimtar (të ndryshuar) të HEC “Backa 1”, “A”, “C”.
- Në vijim të sa më sipër, shoqëria “Kroi Mbret Energji” sh.p.k. dhe MIE kanë lidhur kontratën shtesë të koncesionit me nr. 3889 rep., nr. 959 kol, datë 27.7.2020, “Për disa ndryshime në kontratën e koncesionit të formës BOT (ndërtim – operim – transferim) për ndërtimin e hidrocentraleve “Backa 1”, “Backa 2”, “Backa A”, “Backa B” dhe “Backa C”.
- Dokumentacioni i depozituar në ERE nga shoqëria “Kroi Mbret Energji” sh.p.k., në bazë të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, rezulton i plotësuar tërësisht, si vijon:
Neni 9, pika 1, formati i aplikimit:
- germa “a” (të dhënat për aplikim), plotësuar;
- germa “b” (të dhëna identifikuese për aplikuesit), plotësuar;
- germa “c” (të dhëna për aplikuesin), plotësuar.
Neni 15, “Modifikimi i licencës”, pika 4, në rastin e modifikimit/ndryshimit të licencës me kërkesë të të licencuarit, ERE zbaton të njëjtat afate dhe procedura si për licencimin, duke kërkuar informacionin e mëposhtëm:
- germa “a” (një informacion me shkrim ku të shpjegohen arsyet e kërkesës për modifikimin e licencës), plotësuar; 
- germa “b” (vendimin me shkrim të organeve drejtuese të të licencuarit të cilat shprehin vullnetin për të kërkuar modifikimin e licencës), plotësuar;
- germa “c” (miratimin e modifikimit të parametrave dhe kushteve të tjera të licencës kur këto janë të kushtëzuara me miratimin nga organe të tjera), plotësuar; 
- germa “d” (ndikimet e pritshme të modifikimit të licencës ndaj detyrimeve të të licencuarit sipas legjislacionit në fuqi), plotësuar;
- germa “e” (të ketë kryer pagesat e rregullimit në ERE), plotësuar. 
- Shoqëria “Kroi Mbret Energji” sh.p.k., në kuadër të modifikimit të licencës, ka përcjellë në ERE edhe shkresën e Agjencisë Kombëtare të Mjedisit me nr. 4314/1 prot., datë 31.8.2020, “Mbi procedurat e vlerësimit të ndikimit në mjedis”, me anë të së cilës konfirmohet nga AKM-ja se projekti është i vlefshëm, pasi veprimtaria ka filluar zbatimin në terren brenda afatit të marrjes së deklaratës mjedisore.
- Shoqëria “Kroi Mbret Energji” sh.p.k., në kuadër të modifikimit të licencës, me shkresën nr. 422 prot., datë 31.3.2021, protokolluar në ERE me nr. 467/2 prot., datë 31.3.2021, ka përcjellë edhe lejet si vijon:
- lejen e shfrytëzimit të burimit ujor nr. 184, datë 22.3.2021, miratuar me vendimin nr. 3, datë 12.3.2021, të Këshillit të Basenit Ujor Seman, “Për përdorim burimi ujor sipërfaqësor”, dhënë shoqërisë “Kroi Mbret Energji” sh.p.k., për HEC “Backa A”, me prurje mesatare vjetore 87 l/s, me vendndodhje në Bashkinë Skrapar, për prodhim hidroenergjie, me afat sipas kontratës së koncesionit;
- lejen e shfrytëzimit të burimit ujor nr. 186, datë 22.3.2021, miratuar me vendimin nr. 4, datë 12.3.2021, të Këshillit të Basenit Ujor Seman, “Për përdorim burimi ujor sipërfaqësor”, dhënë shoqërisë “Kroi Mbret Energji” sh.p.k, për HEC “Backa C”, me prurje mesatare vjetore 478 l/s, me vendndodhje në Bashkinë Skrapar, për prodhim hidroenergjie, me afat sipas kontratës së koncesionit;
- lejen e shfrytëzimit të burimit ujor nr. 186, datë 22.3.2021, miratuar me vendimin nr. 5, datë 12.3.2021, të Këshillit të Basenit Ujor Seman, “Për përdorim burimi ujor sipërfaqësor”, dhënë shoqërisë “Kroi Mbret Energji” sh.p.k., për HEC “Backa 1”, me prurje mesatare vjetore 820 l/s, me vendndodhje në Bashkinë Skrapar, për prodhim hidroenergjie, me afat sipas kontratës së koncesionit.
- Në përgjigje të kërkesës së ERE-s, për informacion rreth vlefshmërisë së “Marrëveshjes për lidhje të re”, që ka nënshkruar me OSSH sh.a., në kuadër të ndryshimeve të karakteristikave të HEC, të cilat prekin kapacitetin total të instaluar, dhe gjithashtu nëse shoqëria ka nënshkruar aktualisht një kontratë me Furnizuesin e Tregut të Lirë (FTL sh.a.) për shitblerjen e energjisë elektrike nga prodhimi i Hec-eve, shoqëria “Kroi Mbret Energji” sh.p.k. ka bërë me dije se nuk ka nënshkruar ende një kontratë shit-blerje me këtë operator. Në lidhje me pikën e lidhjes/“Marrëveshjes për lidhje të re”, nuk ka dhënë një informacion. Por nga ana tjetër, në kuadër të licencimit shoqëria ka të vlefshme/të miratuar pikën e lidhjes me fuqinë me kapacitet total të instaluar 7320 kw. 
- Njësitë e gjenerimit të HEC, sipas projektit të ndryshuar, do të jenë 3 (tre).
[bookmark: _GoBack]- Duke qenë se nga ana e shoqërisë u plotësua kushti i vendosur në vendimin e licencimit nr. 41/2020, i cili kishte të bënte me depozitimin e lejes së shfrytëzimit të burimit ujor, dhe më datë 6.4.2021, Bordi i ERE-s vendosi mbi disa ndryshime në vendimin nr. 41/2020, atëherë vendimmarrja finale për modifikimin e licencës së shoqërisë “Kroi Mbret Energji” sh.p.k., nuk duhet të përmbajë kushtet e vendosura në vendimin nr. 41/2020.
Për gjithë sa më sipër, Bordi i ERE-s

VENDOSI:

1. Të modifikojë licencën e shoqërisë “Kroi Mbret Energji” sh.p.k., me nr. 461/1, seria P20, miratuar me vendimin e Bordit të ERE-s nr. 41, datë 6.3.2020, për prodhimin e energjisë elektrike, për një afat 28 vjet e 5 muaj, në përputhje me parashikimet e kontratës shtesë të koncesionit nr. 3889 rep., nr. 959 kol, datë 27.7.2020, “Për disa ndryshime në kontratën e koncesionit të formës BOT (ndërtim – operim – transferim) për ndërtimin e hidrocentraleve ‘Backa 1’, ‘Backa 2’, ‘Backa A’, ‘Backa B’ dhe ‘Backa C’”, si më poshtë: 
Ishte: 
“HEC “Backa 1” me kapacitet të instaluar 1600 kw, HEC “Backa 2” me kapacitet të instaluar 4000 kw, HEC “Backa A” me kapacitet të instaluar 500 kw, HEC “Backa B” me kapacitet të instaluar 500 kw, HEC “Backa C” me kapacitet të instaluar 720 kw, me kapacitet total 7320 kw.”.
Bëhet: 
“HEC “Backa 1” me kapacitet të instaluar 3366 kw, HEC “Backa A” me kapacitet të instaluar 1347 kw, HEC “Backa C” me kapacitet të instaluar 1910 kw, me kapacitet total 6623 kw.”.
2. Të shfuqizojë kushtin e vendosur në pikën 1, të vendimit nr. 69, datë 12.3.2021, “Mbi kërkesën e shoqërisë ‘Kroi Mbret Energji’ sh.p.k., për modifikimin e licencës nr. 461/1, seria P20, miratuar me vendimin e Bordit të ERE-s nr. 41, datë 6.3.2020, “Për prodhimin e energjisë elektrike nga HEC ‘Backa 1’ me kapacitet të instaluar 1600 kw, HEC ‘Backa 2’ me kapacitet të instaluar 4000 kw, HEC ‘Backa A’ me kapacitet të instaluar 500 kw, HEC ‘Backa B’ me kapacitet të instaluar 500 kw, HEC ‘Backa C’ me kapacitet të instaluar 720 kw, me kapacitet total të instaluar 7320 kw”.
3. Drejtoria e Licencimit, Autorizimeve dhe Mbikëqyrjes të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

